PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/161/29 aprilie 2004
R A P O R T

asupra proiectului de Lege privind aprobarea Ordonanţei de urgenţă a Guvernului nr.9/2004 pentru completarea art.26 alin.(2) din Legea nr.130/1996 privind contractul colectiv de muncă
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.9/2004 pentru completarea art.26 alin.(2) din Legea nr.130/1996 privind contractul colectiv de muncă, trimis cu adresa nr. P.L.-X 214 din 19 aprilie 2004.

La întocmirea prezentului raport, Comisia a avut în vedere avizele primite de la Consiliul Legislativ, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale.

Proiectul de lege are ca obiect de reglementare aprobarea ordonanţei de urgenţă a Guvernului care completează alineatul (2) al articolului 26 din Legea nr.130/1996 privind contractul colectiv de muncă, prin introducerea unui nou text ca lit.c), care reglementează o nouă situaţie în care înregistrarea contractului colectiv de muncă este posibilă fără semnătura tuturor reprezentanţilor părţilor.
Comisia propune Plenului adoptarea proiectului de lege întrucât se impune modificarea cadrului legal în vigoare, pentru evitarea situaţiilor în care dezacordul unor segmente lipsite de reprezentativitate puteau bloca, prin nesemnare, intrarea în funcţiune a contractelor colective de muncă.

2. Proiectul de lege face parte din categoria legilor organice, conform prevederilor art.73 alin.(3) din Constituţie, republicată, şi a fost adoptat de Senat în şedinţa din 8 aprilie 2004.
3. La lucrările comisiei au fost prezenţi 19 deputaţi, din totalul de 21 membri ai comisiei.

La dezbaterea proiectului în şedinţa comisiei din 27 aprilie 2004, a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l Alexandru Blaga, consilier în Ministerul Muncii, Solidarităţii Sociale şi Familiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul a fost aprobat în forma prezentată de Senat, cu 11 voturi pentru şi 2 voturi împotrivă.

